b'\n_START_ARTICLE_\nBistri\xc5\xa1ki \xc5\xa1um\n_START_PARAGRAPH_\nBistri\xc5\xa1ki \xc5\xa1um je 13 m visoko slapi\xc5\xa1\xc4\x8de na potoku Bistrica na Pohorju. Je precej polo\xc5\xbeen, te\xc4\x8de po \xc5\xbelebu in se izlije v tolmun._NEWLINE_Potok Bistrica ima povirje v Stegnetovem in Trtnikovem mo\xc4\x8dvirju pod \xc5\xbdigartovim vrhom na Pohorju. Potok te\xc4\x8de v soteski imenovani Bistri\xc5\xa1ki vintgar, polni tonalitnih skal in ima precej\xc5\xa1en strmec. V soteski se nahajajo tudi izdanki serpentinitnega skalovja in belega pohorskega marmorja. Tega so kopali \xc5\xbee Rimljani, o njem pa pri\xc4\x8da opu\xc5\xa1\xc4\x8deni kamnolom. Kamen je mogo\xc4\x8de videti kot ostanke Poetovie (Ptuj) in Celeje (Celje) ter v \xc5\xa0empeterski nekropoli._NEWLINE_Potok Bistrica je v preteklosti nudil zavetje staroselcem. V bli\xc5\xbeini le\xc5\xbei An\xc4\x8dnikovo gradi\xc5\xa1\xc4\x8de, utrdba iz 4. stoletja. Vse do druge svetovne vojne je na potoku delovalo precej mlinov in \xc5\xbeag, katerih ostanke je mogole videti \xc5\xa1e danes._NEWLINE_V Bistri\xc5\xa1kem vingarju je pestro tudi rastlinje. Tukaj najdemo praproti in sr\xc5\xa1aje, ki rastejo le na serpentinitih, najve\xc4\x8dja znamenitost pa je Maroltova jelka. V\xc4\x8dasih je imela tri vrhove in je bila visoka 43 m ter obseg 605 cm. Bila je najdebelej\xc5\xa1a jelka v Vzhodnih Alpah._NEWLINE_Skozi sotesko poteka planinska pot, ki se za\xc4\x8dne v Slovenski Bistrici.'